Matovič, Igor, poslanec NR SR (2019-09-25):
Takže bol by som, ako som povedal v rozprave, veľmi rád, aby ste, aby sme dokázali v tejto veci urobiť krok, dva, tri, neviem, koľko to je krokov dozadu, a siahli si sami sebe na naše vlastné výhody, ktoré sme si sami sebe nadelili. Dovoľte, aby som z tohto miesta teda zareagoval ešte na teda faktickú poznámku tuto kolegu Bublavého, keďže teda to obnáša trošku viacej argumentácie, by som to nestihol vo faktickej poznámke, tak to poviem z tohto miesta. Kolega Bublavý za SMER povedal, že, že nabral jedinú odvahu, a ako vidíš, žiadny normálny koaličný kolega tu nie je. No neviem, či si schopný chápať svoje vlastné slová, tým si povedal, že ty nie si normálny. Ale nevadí, však to už je, to nech posúdia ľudia, ale však z tých ďalších slov si myslím, že ľudia si obraz urobia krásne. Hovoríš, že som bezcharakterná tvár, ktorá zakrýva svoje prešľapy a ľudské, politické zlyhania. Potom si začal menovať, ako teda tie zlyhania, a teda si povedal, že strana OĽANO dostáva, ty sám rozhoduješ o ťažkých miliónoch. Ty sám chamreš pre seba. Vieš, čo hovorí ľudová múdrosť? Podľa seba súdim teba. Vieš? Ja viem. Ty ak by si bol v SMER-e, že by si bol sám alebo bol by si na mojom mieste, tak ty by si ťažké milióny chamral pre seba, lebo by si neodolal pokušeniu presne takisto, ako si neodolal pokušeniu stlačiť to tlačítko a dať si sám sebe 1 500 eur, hoci figu borovú robíš. Jednoducho neodolal si tomu pokušeniu, dal si si, lebo si mal tú možnosť. Presne takisto ty by si na mojom mieste tým sa prezradil, že teda si hovoril, že áno, áno, áno, tým sa prezradil Ty ak by si mal tú možnosť, že by si mal príspevok zo štátu, ty by si ho vytuneloval. Raz-dva by bol na tvojom účte, tam taká zákazka, tam taká, taká, taká, presne by si to robil tak, ako si povedal, by si chamral pre seba a sám by si rozhodoval o ťažkých miliónoch. Normálne to bolo cítiť, jak si hovoril s takou závisťou, že jej, to keby sa mi stane, že by som toto raz mohol ja robiť, o tých ťažkých miliónoch, ja by som ich premiestňoval na svoj účet. (Reakcia z pléna.) Vieš, hovorí sa, ešte raz, hovorí sa, hovorí sa, že podľa seba súdim teba, a týmto si sa iba sám seba utvrdil a sám seba usvedčil. Keďže hovoríš, že som prepísal firmu na bieleho koňa, žiadnu firmu som nikdy neprepísal. Stále mám svoju živnosť, stále mám svoju živnosť, a keď predáš časť podniku, to nie je prepis firmy. Predal som časť podniku za 20-tisíc eur. (Reakcia z pléna.) Aký máš problém? Akého bieleho koňa? Za 20-tisíc eur človeku, ktorý mi polovičku z toho splatil a polovičku dodnes nesplatil. Akého bieleho koňa? Ktorý robil v našej firme za 1 300-1 500 eur mesačne, to je biely kôň? O čom, prosím ťa, točíš? Vieš, kto toho bieleho koňa vytiahol? Vieš, že sa volal Norbert Bödör? Vieš, že o tom je policajný zápis, že polícia sama svojím pátraním zistila, že Norbert Bödör kupoval svedkov proti Igorovi Matovičovi pred voľbami 2016? Vieš, že o tom je policajný spis, operatívny policajný spis, kde nie ja som to tvrdil, ale sami policajti na to prišli? Že Norbert Bödör kupoval Pavla Vandáka a zaplatil ho, aby išiel svedčať proti mne? Vieš o tom? Keď nevieš, tak vedz o tom. A Robert Fico chodil tomuto Norbertovi Bödörovi a jeho tatkovi na vianočné večierky do firmy Bonul, vieš? Chodil nitrianskej mafii na vianočné večierky. Chápeš to, kde sme klesli? A u tohoto Norberta Bödöra, ktorého ste na mňa nasadili, aby kupoval falošných svedkov proti mne, u toho si Marian Kočner robil lustrácie, kde si zisťoval pavúkov, že ako sudca, ako prokurátor, ako novinár majú rodinu, kde bývajú, aké majú auto, aby ich mohol dať zavraždiť. Vieš, u tohoto Norberta Bödöra, u toho, o ktorom je policajný spis, že kupoval svedkov proti mne v Trnave pred voľbami 2016. Chápeš, čo obhajuješ? Vieš, čoho si súčasťou? Vieš, akého organizovaného zločinu si súčasťou a čo obhajuješ? (Reakcia z pléna.) Doposledna. Ešte si schopný, nevieš ani prečítať, ani povedať vlastnú faktickú z vlastnej hlavy. Som ťa v živote nevidel, že by si takto sa postavil a povedal tri vety súvislé. Iba to, čo ti napíšu. Neni... (Reakcia z pléna.) Je to normálne toto? A ešte ty mne budeš hovoriť tu do niečoho, do nejakých podvodníkov, človek, čo obhajuje vagabundov, nitriansku mafiu, ktorá má krvavé prsty, ktorá zabezpečovala informácie pre vrahov, ktorých potom dal Kočner vraždiť?! Sa nehanbíš? Takže budem veľmi rád, aby sme si znížili platy. A hlavne takýmto ľuďom, ktorí si nezaslúžia ani euro mať navyše, ktorí si neodrobia tu ani objektívne ani minimálnu mzdu, pre ktorých aj tá minimálna mzda by bola vyhodená a duplom pre ľudí, ktorí potom ešte sedia s jednou riťou na ix stoličkách, že okrem toho, že bere poslanecký plat, ešte bere aj, aj za to, že robí starostu, ďalší plat ako Duško Bublavý zo SMER-u. Čiže mať dva platy a ešte si pridelí 1 500 eur navyše! A potom ešte hovorí o tom, jak my sme, áno, strana, ktorá háji ľudí práce, ktorí pracujeme tu dňom i nocou i cez víkendy, 27 hodín denne robíme pre ľudí. Pre ľudí, za ľudí, ale v skutočnosti sa iba skrývajú za ľudí a skrývajú sa pred ľuďmi. Ale politika s ľuďmi a pre ľudí je vtedy, keď nepodľahnem pokušeniu a nestlačím si to tlačítko a dám si 1 500 eur navyše. To je arogantný pľuvanec ľuďom do tváre, spáchali ste to, páni, či sa vám to páči, alebo nie, zo SMER-u, z SNS a z MOST-u – HÍD. Dobre, fajn. Možno boli aj medzi opozičnými poslancami tí, ktorí vám potichu povedali, že nebudú voči tomu burcovať. Ja som sa voči tomu postavil. Za náš poslanecký klub. Lebo my sme si tie platy navýšené nepýtali a nepovažujeme to jednoducho za fér. My s tým súhlasíme, preto tento návrh predkladáme. A ešte raz, veľmi ma mrzí, že 4 mesiace a 3 dni ste mi zobrali slovo, lebo ste sa ho báli, lebo ste sa báli, že vám tu budem hovoriť pravdu do očí. Bolo vám nepríjemné, keď som vás tu konfrontoval a keď som vás rad radom vypočítaval, koľko ste predložili návrhov zákonov. Myslím, že vtedy potom Bugár prišiel a povedal, že navrhujem, aby sme prerušili rozpravu. Povedzte mi iný príklad, kedy sa toto inému poslancovi v parlamente na Slovensku stalo. Na druhej strane pre mňa to je guľatá pečiatka, že sa ma bojíte, že sa bojíte pravdy, ktorú vám hovorím do očí, že vám to je nepríjemné, že vás z toho svrbí v zadku. (Reakcia z pléna a prerušenie vystúpenia predsedajúcim.)